**ZMLUVA O VYSPORIADANÍ SPOLUMAJITEĽSKÝCH PODIELOV**

**K PREDMETU PRIEMYSELNÉHO VLASTNÍCTVA**

uzatvorená podľa § 269 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „**Obchodný zákonník**“)

a podľa zákona č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov v znení neskorších predpisov (ďalej len „**Patentový zákon**“)

medzi:

Názov: **Univerzita Komenského v Bratislave**

Sídlo: Šafárikovo námestie 6, 814 99 Bratislava 1

IČO: 00397 865

DIČ: 2020845332

IČ DPH: SK 2020845332

Štatutárny zástupca: prof. JUDr. Marek Števček, PhD., rektor

Zastúpený: doc. JUDr. Jana Duračinská, PhD., poverená zastupovaním riaditeľa VP UK

Právna forma: verejná vysoká škola v zmysle zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov

IBAN: SK23 8180 0000 0070 0054 2338

SWIFT (BIC): SPSRSKBA

(ďalej ako „**Inštitúcia 1**“)

a

Názov: **Výzkumný ústav veterinárního lékařství, v. v. i.**

Sídlo: Hudcova 296/70, 621 00 Brno - Medlánky, Česká republika

IČ: 00027162

DIČ: CZ00027162

IČ DPH: CZ00027162

Zastúpený: MVDr. Martin FALDYNA, Ph.D., riaditeľ

Právna forma: veřejná výzkumná instituce, zřízená podle zákona č. 341/2005 Sb., o veřejných

výzkumných institucích

IBAN: CZ39 0100 0000 0001 0133 3621

SWIFT (BIC): KOMBCZPP

(ďalej ako „Inštiúcia 2“)

(Inštitúcia 1 a Inštitúcia 2 ďalej spoločne tiež ako „**Zmluvné strany**“ alebo individuálne tiež ako „**Zmluvná strana**“)

***PREAMBULA***

*VZHĽADOM NA TO, ŽE:*

1. *Inštitúcia 1 v postavení zamestnávateľa spolupôvodcov si uplatnila právo na riešenie a splnila ostatné podmienky voči spolupôvodcom v zmysle ustanovenia § 11 Patentového zákona;*
2. *Inštitúcia 2 v postavení zamestnávateľa spolupôvodcov si uplatnila právo na riešenie a splnila ostatné podmienky voči spolupôvodcom v zmysle ustanovenia § 11 Patentového zákona*;
3. *Vynález (****Nanoformulácie zlata pre terapiu zápalových a degeneratívnych ochorení kostí, kĺbov a chrupaviek****) je výsledkom spolupráce Inštitúcie 1 a Inštitúcie 2;*
4. *Zmluvné strany majú záujem upraviť spolumajiteľské podiely k Vynálezu a vzájomné práva a povinnosti v procese zabezpečenia priemyselno-právnej ochrany Vynálezu, využívania Vynálezu a rozdelenia finančných odmien vyplácaných treťou stranou v súvislosti s komercializáciou Vynálezu;*

*Zmluvné strany sa dohodli na uzatvorení tejto Zmluvy o vysporiadaní spolumajiteľských podielov k predmetu priemyselného vlastníctva (ďalej ako „****Zmluva****“) s nasledovným znením:*

### Definície

* 1. Na účely tejto Zmluvy, jej príloh a/alebo dodatkov, budú mať pojmy uvedené v tomto článku nasledovný význam.

|  |  |
| --- | --- |
| **Dôverné informácie** | znamenajú všetky skutočnosti, informácie a údaje bez ohľadu na ich formu, ktoré sa Zmluvné strany dozvedeli alebo dozvedia v súvislosti s touto Zmluvou alebo v súvislosti s plnením tejto Zmluvy alebo Vynálezom vrátane dát, plánov, prezentácií alebo iných záznamov alebo softvéru, na ktorom sú zachytené technické a ekonomické informácie, vedecké know-how, komercializačné, výskumné alebo testovacie stratégie, techniky, formuly, vynálezy, obchodné operácie alebo zákaznícke požiadavky týkajúce sa Know-how, Vynálezu, Prihlášky na ochranu, obchodných podmienok Licenčných zmlúv a akékoľvek platobné povinnosti podľa článkov 7 a 8 tejto Zmluvy. Za Dôverné informácie sa považuje aj obchodné tajomstvo v zmysle zákona č. 513/1991 Zb. Obchodný zákonník. |
| **Licenčná odmena** | znamená akékoľvek finančné prostriedky vyplácané Nadobúdateľom licencie za poskytnutie výkonu práva (licencie) z Vynálezu alebo jeho časti na základe Licenčnej zmluvy uzatvorenej so Zmluvnými stranami. |
| **Licenčná zmluva** | znamená akákoľvek licenčná zmluva, prípadne zmluva o budúcej licenčnej zmluve alebo akákoľvek iná zmluva týkajúca sa alebo oprávňujúca tretiu stranu na výkon práva z Vynálezu alebo jeho časti alebo majúca za cieľ iný spôsob komercializácie Vynálezu. |
| **Nadobúdateľ licencie** | znamená akákoľvek tretia strana, ktorej bol poskytnutý výkon práva z Vynálezu alebo jeho časti na základe Licenčnej zmluvy. |
| **Prihláška na ochranu** | znamená akákoľvek patentová prihláška a/alebo udelený patent resp. prihláška úžitkového vzoru a/alebo zapísaný úžitkový vzor, ktoré sú výsledkom zabezpečovania priemyselno-právnej ochrany Vynálezu na území Slovenskej republiky alebo v zahraničí, vrátane akýchkoľvek súvisiacich proprietárnych informácií, vynálezov, formúl, dizajnov, procesov, procedúr, metód, know-how, kompozícií, látok alebo zariadení a akékoľvek písomnosti, na základe ktorých bude udelený patent/zapísaný úžitkový vzor ako výsledok pokračovania, čiastočného pokračovania, rozdelenia, obnovy, náhrady, znovu udelenia, predĺženia, potvrdenia, registrácie, opätovnej validácie, pridania, opätovného preskúmania alebo ich ekvivalentov platných podľa zahraničnej právnej úpravy. |
| **Poplatky** | znamená správne poplatky, udržiavacie poplatky a iné opodstatnené súvisiace náklady vrátane záväzkov z iných zmlúv súvisiacich s financovaním priemyselno-právnej ochrany Vynálezu, ktoré vznikli na území Slovenskej republiky alebo v zahraničí. |
| **Patentový zákon** | znamená zákon č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov (Patentový zákon) v platnom znení. |
| **Pôvodcovia** | znamená spolupôvodcovia Vynálezu, ktorí sa vlastnou tvorivou činnosťou podieľali na vytvorení Vynálezu v rámci plnenia úloh z pracovnoprávneho vzťahu s Inštitúciou 1 alebo Inštitúciou 2 ako zamestnávateľmi spolupôvodcov, v súlade s § 11 Patentového zákona; vrátane iných spolupôvodcov Vynálezu mimo pracovnoprávneho vzťahu s Inštitúciou 1 alebo Inštitúciou 2. |
| **Spolumajiteľský podiel** | znamená percentuálny podiel Zmluvnej strany na majetkových právach k Vynálezu. |
| **Vynález** | znamená vynález **Nanoformulácie zlata pre terapiu zápalových a degeneratívnych ochorení kostí, kĺbov a chrupaviek***, ktorý je výsledkom spolupráce Inštitúcie 1 a Inštitúcie 2.* |
| **Zodpovedná osoba** | znamená fyzickú osobu oprávnenú zastupovať Zmluvnú stranu, ktorá ju určila/ poverila, vo vzájomných rokovaniach Zmluvných strán týkajúcich sa predmetu tejto Zmluvy vrátane obvyklej komunikácie Zmluvných strán v súvislosti s realizáciou predmetu tejto Zmluvy, ktorá je bližšie špecifikovaná v článku 4 tejto Zmluvy. |

* 1. Tieto pojmy budú platiť rovnako pre jednotné, ako aj množné číslo príslušného definovaného pojmu. Pri používaní a výklade týchto pojmov pritom nie je rozhodujúce, či sa používajú s veľkým alebo malým začiatočným písmenom.
  2. Nadpisy sú v tejto Zmluve uvedené iba kvôli lepšiemu prehľadu, výklad tejto Zmluvy neovplyvňujú.
  3. Odkazy na body, články, dodatky a prílohu v tejto Zmluve, sú odkazmi na body, články, dodatky a prílohu tejto Zmluvy, ak nie je uvedené inak.

**Predmet a účel zmluvy**

* 1. Predmetom tejto Zmluvy je dohoda Zmluvných strán o vysporiadaní spolumajiteľských podielov k Vynálezu, predovšetkým:
     1. stanovenie percentuálnych podielov Zmluvných strán na finančných odmenách plynúcich z využitia Vynálezu/ licenčnej zmluvy (licenčná odmena);
     2. úprava práv a povinností Zmluvných strán pri zabezpečovaní a udržiavaní priemyselno-právnej ochrany Vynálezu; a
     3. ďalšie nakladanie s Vynálezom.
  2. Účelom tejto Zmluvy je realizácia spolupráce Zmluvných strán v oblasti zabezpečenia priemyselno-právnej ochrany Vynálezu a komercializácie Vynálezu, resp. nakladania s Vynálezom a rozdelenie odmeny za využívanie Vynálezu.

**Určenie spolumajiteľských podielov**

* 1. Zmluvné strany sa dohodli na rozdelení Spolumajiteľských podielov v nasledujúcom rozsahu:
     1. Spolumajiteľský podiel Inštitúcie 1 predstavuje: **80 %**
     2. Spolumajiteľský podiel Inštitúcie 2 predstavuje: **20 %**
  2. Každá zo Zmluvných strán berie na vedomie a prejavuje týmto súhlas s výškou svojho Spolumajiteľského podielu.
  3. V prípade úhrady Licenčnej odmeny len jednej zo Zmluvných strán, zaväzuje sa daná Zmluvná strana bezodkladne uhradiť/ vyplatiť podiel druhej Zmluvnej strany na Licenčnej odmene v súlade s ods. 3.1 tohto článku.
  4. Na vzájomné vzťahy medzi Zmluvnými stranami sa primerane vzťahujú ustanovenia § 137 až 142 zákona č. 40/1964 Zb. Občianskeho zákonníka v znení neskorších predpisov o podielovom spoluvlastníctve, vrátane ustanovení o predkupnom práve, pokiaľ Patentový zákon neustanovuje inak.

**Rozsah spolupráce zmluvných strán**

* 1. Zmluvné strany sa zaväzujú počas platnosti tejto Zmluvy spolupracovať na efektívnom plnení jej predmetu. Za týmto účelom sa Zmluvné strany zaväzujú určiť Zodpovedné osoby a uviesť ich v Zozname zodpovedných osôb, ktorý tvorí prílohu č. 1 tejto Zmluvy. Zmluvné strany sú oprávnené meniť a dopĺňať Zodpovedné osoby, pričom zmena Zodpovednej osoby je účinná dňom doručenia oznámenia o takejto zmene druhej Zmluvnej strane. Zmena Zodpovednej osoby v zmysle predchádzajúcej vety tohto bodu nie je považovaná za zmenu tejto Zmluvy. Zmluvné strany budú zmenu alebo doplnenie Zodpovednej osoby deklarovať pri najbližšej zmene alebo doplnení tejto Zmluvy.
  2. Zmluvné strany sa dohodli, že Zodpovedné osoby špecifikované v bode 4.1 tohto článku sa budú bezodkladne písomne (vo forme e-mailovej komunikácie) vzájomne informovať o akýchkoľvek skutočnostiach týkajúcich sa predmetu a účelu Zmluvy.
  3. Zmluvné strany sa zaväzujú, že nebudú používať mená alebo ochranné známky druhej Zmluvnej strany bez jej predchádzajúceho písomného súhlasu. Zároveň platí, že Zmluvné strany sú povinné pri akejkoľvek forme publicity, bez ohľadu na jej formu, týkajúcej sa Vynálezu, menovať druhú Zmluvnú stranu ako spolupracovníka a partnera (vrátane, ale nie výlučne, v ústnych prezentáciách, výročných správach a na ich internetových stránkach). Inak má druhá Zmluvná strana nárok na náhradu škody.

**Povinnosť mlčanlivosti**

* 1. Zmluvné strany sú povinné zachovávať mlčanlivosť o Dôverných informáciách a zaväzujú sa prijať všetky nevyhnutné kroky k tomu, aby nedošlo k zverejneniu a sprístupneniu Dôverných informácií vo vzťahu k neautorizovaným tretím stranám alebo verejnosti.
  2. Povinnosť Zmluvnej strany zachovávať mlčanlivosť o Dôverných informáciách sa nevzťahuje na informácie, o ktorých vie preukázať, že:
     1. sa stali verejne známymi po dni uzavretia tejto Zmluvy alebo ktoré sa po tomto dni už dajú zadovážiť z bežne dostupných zdrojov, a to inak, než v dôsledku porušenia povinnosti mlčanlivosti Zmluvnej strany, jej zamestnancov, výskumných pracovníkov, študentov, úradníkov, riaditeľov alebo iných zástupcov Zmluvnej strany; alebo
     2. sa stali verejne známymi prostredníctvom zverejnenia Prihlášky na ochranu príslušným patentovým úradom; alebo
     3. z písomných záznamov Zmluvnej strany vyplýva, že informácie mala Zmluvná strana v oprávnenej držbe alebo ich zadovážila z iných zdrojov, ktoré ich získali legálnym spôsobom alebo neboli viazané povinnosťou mlčanlivosti voči príslušnej Zmluvnej strane pred tým ako došlo k ich zverejneniu; alebo
     4. príslušnej Zmluvnej strane vznikla na základe zákona povinnosť poskytnúť Dôverné informácie - za predpokladu, že táto Zmluvná strana včasne poskytne písomné vyrozumenie o vzniknutej povinnosti druhej Zmluvnej strane, ktoré jej umožní v primeranom čase podniknúť kroky proti takémuto procesu a zároveň podnikne primerané právne opatrenia, aby zabránila a/alebo minimalizovala rozsah zverejnenia (napr. zverejní iba časť Dôverných informácií). Pre vylúčenie pochybností sa zmluvné strany dohodli, že sú oprávnené zverejniť znenie tejto zmluvy podľa odseku 14.3 tejto zmluvy za účelom splnenia povinností vyplývajúcich zo všeobecne záväzných právnych predpisov SR.
  3. Povinnosť Zmluvnej strany zachovávať mlčanlivosť o Dôverných informáciách sa nevzťahuje ďalej na informácie, o ktorých vie preukázať a zdokumentovať, že boli schválené na publikáciu v súlade s internými predpismi Zmluvnej strany a na základe súhlasu druhej Zmluvnej strany (udeleného prostredníctvom e-mailu).
  4. Zmluvné strany vymedzia prístup k Dôverným informáciám len tým svojim zamestnancom, konzultantom, spolupracovníkom alebo Zodpovedným osobám, ktorí Dôverné informácie potrebujú poznať a oboznámia ich písomne so záväzkami z toho vyplývajúcimi.
  5. Zmluvné strany sú povinné bezodkladne sa vzájomne informovať o každom prípade neoprávneného použitia alebo sprístupnenia Dôverných informácií, o ktorom sa dozvedia.
  6. Dôverné informácie zostávajú majetkom príslušnej Zmluvnej strany a budú jej vrátené na základe jej písomnej žiadosti, ak určí, že druhá Zmluvná strana Dôverné informácie ďalej nepotrebuje, za predpokladu, že Dôverné informácie nie sú potrebné pre plnenie Zmluvy, resp. využitie Vynálezu, či udržanie priemyselno-právnej ochrany. Zmluvné strany sú oprávnené si ponechať jednu kópiu právnych dokumentov výlučne za účelom určenia ich záväzkov z nich vyplývajúcich.

**Zabezpečovanie priemyselno-právnej ochrany Vynálezu**

* 1. Proces zabezpečovania priemyselno-právnej ochrany Vynálezu (registrácia), resp. konanie o Prihláške na ochranu pred príslušnými patentovými úradmi je oprávnená riadiť a koordinovať Inštitúcia 1. Inštitúcia 1 je oprávnená na základe písomného súhlasu zodpovednej osoby Inštitúcie 2 s obsahom dokumentov, udeleného prostredníctvom e-mailu (ďalej len „súhlas“) pristúpiť k príprave a podaniu Prihlášky na ochranu. V prípade zabezpečovania priemyselno-právnej ochrany Vynálezu v zahraničí, je Inštitúcia 1 oprávnená na základe písomného súhlasu s Inštitúciou 2 rozhodnúť o výbere krajín, v ktorých pristúpi k zabezpečeniu priemyselno-právnej ochrany Vynálezu.
  2. Pre vylúčenie pochybností sa Zmluvné strany dohodli, že Inštitúcia 1 je oprávnená využívať v procese zabezpečovania priemyselno-právnej ochrany Vynálezu služby tretích strán a/alebo vstupovať do spolupráce s tretími stranami. Podmienky takejto spolupráce podliehajú súhlasu Inštitúcie 2. Inštitúcia 1 sa zaväzuje pri obstarávaní služieb podľa predchádzajúcej vety prihliadať na záujmy Inštitúcie 2. Všetky relevantné dokumenty týkajúce sa poskytovania takýchto služieb a/alebo spolupráce je Inštitúcia 1 povinná uchovávať a musia byť k dispozícii k nahliadnutiu Inštitúcii 2.
  3. Inštitúcia 1 rešpektuje právo Pôvodcov, aby ich mená boli uvedené v Prihláške na ochranu. Inštitúcia 2 sa zaväzuje v súvislosti s podaním Prihlášky na ochranu poskytnúť Inštitúcii 1 všetku potrebnú a nevyhnutnú súčinnosť a súčasne sa zaväzuje zdržať akýchkoľvek činností, ktoré by boli v rozpore s týmto účelom.
  4. Inštitúcia 1 je povinná informovať Inštitúciu 2 o stave zabezpečovania priemyselno-právnej ochrany Vynálezu (registrácia) a o všetkých údajoch týkajúcich sa Prihlášky na ochranu, ako je napr. dátum podania a číslo Prihlášky na ochranu, a taktiež sprístupniť UK kópie finálnej verzie Prihlášky na ochranu a relevantnej úradnej komunikácie.
  5. Spôsob úhrady Patentových poplatkov je bližšie špecifikovaný v článku 8 tejto Zmluvy.

**Nakladanie s právami priemyselného vlastníctva a poskytovanie licencie**

* 1. Zmluvné strany sú oprávnené vykonávať aktivity smerujúce ku komercializácii Vynálezu, uzatvoreniu Licenčnej zmluvy s potenciálnym nadobúdateľom licencie. V prípade, že tretia strana (potenciálny nadobúdateľ licencie) prejaví záujem o získanie licencie k Vynálezu, bude Zmluvná strana, ktorá sa o tejto skutočnosti dozvedela, bezodkladne informovať druhú Zmluvnú stranu ohľadom ďalšieho spoločného postupu. Pre vylúčenie pochybnosti, Zmluvná strana, ktorá začala rokovanie s potenciálnym nadobúdateľom licencie, vedie a dokončí aj rokovania ohľadom podpisu Licenčnej zmluvy, ak sa Zmluvné strany nedohodnú inak. Výška Licenčnej odmeny podlieha odsúhlaseniu Zmluvných strán. Licenčnú zmluvu môžu uzatvárať len obe Inštitúcie, pokiaľ sa nedohodnú inak..
  2. Zmluvné strany sa dohodli, že táto Zmluva sa nevzťahuje na úhradu odmien Pôvodcom, pričom každá Zmluvná strana sa zaväzuje vysporiadať svoje prípadné záväzky voči Pôvodcom, ako svojím zamestnancom, osobitne v súlade s vnútornými predpismi Zmluvnej strany mimo zmluvného vzťahu založeného touto Zmluvou.
  3. Zmluvné strany ako prihlasovatelia Prihlášky na ochranu majú výlučné právo využívať Vynález pre vlastné potreby, a to bezodplatne, resp. bez povinnosti vyrovnania, poskytnutia odplaty druhej Zmluvnej strane. Pre vylúčenie pochybnosti využitím pre vlastné potreby sa považuje výhradne využitie pre stranu tejto dohody v rámci jej výroby, resp. hlavnej činnosti, nie predaj, postúpenie, poskytnutie licencie inak ako v zmysle tejto Zmluvy.

**Financovanie vzniknutých nákladov**

* 1. Zmluvné strany sa dohodli, že náklady spojené so zabezpečením priemyselno-právnej ochrany Vynálezu, ako aj s udržiavaním v platnosti udelených patentov/zapísaných úžitkových vzorov ponesú Zmluvné strany v rozsahu svojich podielov uvedených v bode 3.1 článku 3 tejto Zmluvy. Platby na príslušné patentové úrady budú realizované Inštitúciou 1. Inštitúcia 1 je povinná bezodkladne po uhradení vzniknutých nákladov predložiť všetky kópie faktúr Inštitúcii 2, ktorá na základe výšky svojho spolumajiteľského podielu uvedenom v bode 3.1 článku 3 tejto Zmluvy uhradí v lehote najneskôr do tridsiatich (30) dní od doručenia faktúry Inštitúcii 1 prislúchajúci podiel na základe vystavenej faktúry a na číslo účtu uvedené na faktúre. Faktúra bude vystavená v súlade s príslušnými ustanoveniami zákona č. 222/2004 Z. z. o dani z pridanej hodnoty v znení neskorších predpisov.
  2. V prípade, že sa niektorá Zmluvná strana rozhodne nepokračovať v zabezpečení priemyselno-právnej ochrany Vynálezu alebo v udržiavaní v platnosti udelenej právnej ochrany Vynálezu pred uplynutím jej zákonnej doby platnosti, je povinná svoj úmysel písomne oznámiť druhej Zmluvnej strane, inak zodpovedá za vzniknutú škodu. Lehota pre písomné oznámenie podľa tohto odstavca musí byť dostatočná pre zaistenie pokračovania v zabezpečení priemyselno-právnej ochrany Vynálezu alebo udržiavania v platnosti udelenej právnej ochrany Vynálezu.
  3. Pokiaľ jedna zo Zmluvných strán nesúhlasí s ukončením zabezpečenia právnej ochrany Vynálezu alebo udržiavania v platnosti udelenej právnej ochrany Vynálezu pred uplynutím jej zákonnej doby platnosti, je táto oprávnená prevziať záväzok platiť poplatky nutné k zabezpečeniu alebo udržaniu právnej ochrany Vynálezu v plnej výške sama. Zmluvnej strane, ktorá sa rozhodne nepokračovať v zabezpečení priemyselno-právnej ochrany Vynálezu alebo v udržiavaní v platnosti udelenej právnej ochrany Vynálezu, neprináleží odo dňa doručenia oznámenia podľa predchádzajúceho bodu tohto článku Zmluvy právo na zisk z komerčného využitia Vynálezu, na Licenčnú odmenu, rovnako táto Zmluvná strana nie je oprávnená komerčne využívať Vynález, a taktiež nie je potrebný jej súhlas k poskytnutiu licencií k Vynálezu. Uvedené sa použije aj v prípade skončenia Zmluvy jednou zo Zmluvných strán z dôvodov na jej strane, v takomto prípade Zmluvná strana ktorá Zmluvu skončila sa považuje pre účely tohto odseku za Zmluvnú stranu, ktorá sa rozhodla nepokračovať v zabezpečení priemyselno-právnej ochrany Vynálezu alebo v udržiavaní v platnosti udelenej právnej ochrany Vynálezu. Uvedené nemá vplyv na spoluvlastníctvo Vynálezu.
  4. Ukončiť proces zabezpečenia právnej ochrany Vynálezu alebo udržiavanie udelenej právnej ochrany Vynálezu alebo prevzatie zabezpečenia právnej ochrany Vynálezu alebo udržiavania udelenej právnej ochrany vynálezu len jednou zo Zmluvných strán s následkami v zmysle ods. 8.3. tohto článku pred uplynutím jej zákonnej doby platnosti je možné aj po vzájomnej dohode Zmluvných strán.



**Porušovanie práv tretími stranami**

* 1. V prípade, ak sa ktorákoľvek Zmluvná strana dozvie o potenciálnom porušení práv k Vynálezu alebo Prihláške na ochranu, notifikuje o tom bezodkladne druhú Zmluvnú stranu.

**Vyhlásenia a záruky zmluvných strán**

* 1. Zmluvné strany vyhlasujú, že:
     1. spĺňajú všetky podmienky a požiadavky v tejto Zmluve stanovené a sú oprávnené túto Zmluvu uzavrieť a riadne plniť záväzky v nej obsiahnuté;
     2. oprávnenie túto Zmluvu uzavrieť a riadne plniť záväzky v nej obsiahnuté bolo náležite schválené príslušnými rozhodovacími orgánmi Zmluvných strán;
     3. plnenie všetkých podmienok a záväzkov podľa tejto Zmluvy nie je v rozpore alebo neporušuje podmienky a ustanovenia alebo nespôsobí nesplnenie záväzkov podľa (i) zmluvy o pôžičke, zmluvy o ručení, zmluvy o financovaní alebo akejkoľvek inej zmluvy, ktorá je pre Zmluvnú stranu záväzná a/alebo sa týka jej majetku; (ii) ustanovení ich zakladateľských listín alebo obdobných dokumentov; (iii) rozhodnutia, predbežného opatrenia alebo opatrenia súdu alebo inej rozhodovacej inštitúcie vydaného proti Zmluvnej strane alebo týkajúce sa jej majetku;
     4. na základe oznámenia Pôvodcov o vytvorení Vynálezu si uplatnili voči Pôvodcom právo na riešenie v zmysle ustanovenia § 11 Patentového zákona;
     5. vysporiadali práva Pôvodcov, ktoré vznikli mimo pracovnoprávneho vzťahu;
     6. vynaložia všetko úsilie potrebné na to, aby bola zo strany Pôvodcov zaistená akákoľvek súčinnosť, ktorá bude spravodlivo požadovaná za účelom splnenia predmetu tejto Zmluvy;
     7. pred uzatvorením tejto Zmluvy neposkytli súhlas na výkon práv z Vynálezu alebo jeho časti tretej strane, a že ani iným spôsobom neobmedzili využívanie Vynálezu, ktoré je upravené v tejto Zmluve.
  2. S výnimkou konkrétnych ustanovení upravených v tejto Zmluve, Zmluvné strany si navzájom neposkytujú žiadne záruky alebo garancie, či už explicitné alebo implicitné a to vrátane, ale nie výlučne, záruk alebo garancií týkajúcich sa obchodovateľnosti, rizík spojených s konkrétnym používaním alebo neporušovaním práv tretích strán.
  3. So súhlasom druhej zmluvnej strany môže ktorákoľvek strana uskutočňovať vedecko-výskumnú činnosť s tretími stranami a/alebo nadobúdať práva k technológiám alebo k iným predmetom priemyselných práv, ktoré môžu konkurovať Vynálezu alebo pochádzať z jeho zdokonalenia alebo z komercializácie takýchto technológií alebo predmetov priemyselných práv.

**Riešenie sporov**

* 1. Zmluvné strany sa zaväzujú, že vyvinú maximálne úsilie k odstráneniu prípadných sporov vyplývajúcich z tejto Zmluvy vzájomnou dohodou.

Všetky spory, ktoré vzniknú z tejto Zmluvy, a ktoré Zmluvné strany neurovnajú podľa predchádzajúceho odseku, vrátane sporov o jej platnosť, výklad alebo zrušenie, budú riešené podľa slovenského hmotného aj procesného práva pred vecne i miestne príslušným súdom SR.

**Trvanie zmluvy**

* 1. Táto Zmluva sa uzatvára na dobu neurčitú.
  2. Túto Zmluvu je ktorákoľvek zo Zmluvných strán oprávnená písomne vypovedať bez udania dôvodu. Výpovedná lehota sú tri (3) mesiace a začína plynúť od prvého dňa kalendárneho mesiaca nasledujúceho po kalendárnom mesiaci, v ktorom bola výpoveď doručená druhej Zmluvnej strane.
  3. Po výpovedi Zmluvy, uplatnenou ktoroukoľvek zo Zmluvných strán, postupujú Zmluvné strany, za účelom koordinácie úkonov ohľadom existujúcej Prihlášky na ochranu a ďalej za účelom vysporiadania doposiaľ platných zmluvných vzťahov s tretími stranami, podľa ustanovení tejto Zmluvy v primeranom rozsahu.
  4. Výpoveď Zmluvy uplatnená ktoroukoľvek zo Zmluvných strán nemá vplyv na nároky Zmluvných strán na úhradu výdavkov a nákladov podľa tejto Zmluvy, ktoré existovali ku dňu nadobudnutia účinnosti výpovede Zmluvy.

**Doručovanie písomností**

* 1. Ak táto Zmluva neurčuje inak, akékoľvek oznámenie, informácie, dokumenty alebo iné písomnosti si Zmluvné strany doručujú:
     1. Inštitúcia 1:

1. písomne na adresu:

Univerzita Komenského v Bratislave

Vedecký park

Centrum transferu technológií UK

Ilkovičova 8

841 04 Bratislava

1. e-mailom na nasledujúcu adresu:

xxxxxxxxxxxxxx

* + 1. Inštitúcia 2:

1. písomne na adresu:

Výzkumný ústav veterinárního lékařství, v. v. i.

Hudcova 296/70

621 00 Brno – Medlánky

Česká republika

1. e-mailom na nasledujúcu adresu:

xxxxxxxxxxxxxxx

* 1. Akékoľvek oznámenie, informácia, dokument alebo iná písomnosť sa považuje za doručenú:
     1. pri osobnom doručení alebo doručení prostredníctvom kuriéra v okamihu osobného odovzdania a prevzatia adresátom, resp. odmietnutia prevzatia adresátom;
     2. pri doručovaní doporučenou poštou dňom prevzatia písomnosti druhou Zmluvnou stranou alebo dňom odmietnutia prevzatia písomnosti druhou Zmluvnou stranou alebo v ostatných prípadoch márnym uplynutím úložnej lehoty zásielky na pošte bez ohľadu na dôvod neprevzatia zásielky druhou Zmluvnou stranou;
     3. doručením potvrdenia od adresáta písomnosti o úspešnom doručení, ak je písomnosť zaslaná prostredníctvom e-mailu.

**Spoločné a záverečné ustanovenia**

* 1. Práva a povinnosti výslovne neupravené touto Zmluvou sa riadia príslušnými ustanoveniami Obchodného zákonníka, Patentového zákona a ostatných právnych predpisov platných v Slovenskej republike.
  2. V prípade, že akékoľvek ustanovenie tejto Zmluvy je alebo sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť ostatných ustanovení Zmluvy, pokiaľ to nevylučuje v zmysle všeobecne záväzných právnych predpisov samotná povaha takého ustanovenia. Zmluvné strany sa zaväzujú bez zbytočného odkladu po tom, ako zistia, že niektoré z ustanovení tejto Zmluvy je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať vôli Zmluvných strán v čase uzatvorenia tejto Zmluvy.
  3. Táto Zmluva je platná odo dňa jej podpísania Zmluvnými stranami a účinná dňom nasledujúcim po dni zverejnenia v Centrálnom registri zmlúv v zmysle § 47a Občianskeho zákonníka a § 5a zákona č. 211/2000 Z. z. o slobode informácií v platnom znení. Zverejnenie tejto Zmluvy zabezpečí Inštitúcia 1.
  4. Zmeny jednotlivých zmluvných ustanovení prípadne doplnky tejto Zmluvy môžu byť dohodnuté iba písomným dodatkom podpísaným oboma Zmluvnými stranami.
  5. Neoddeliteľnú súčasť tejto Zmluvy tvorí príloha č. 1 Zoznam zodpovedných osôb.
  6. Táto Zmluva je vyhotovená v štyroch (4) rovnopisoch, z ktorých každá zo Zmluvných strán dostane dva (2) rovnopisy.
  7. Zmluvné strany sa dohodli, že túto Zmluvu a nároky z nej vyplývajúce nie je možné previesť alebo postúpiť tretej strane bez predchádzajúceho písomného súhlasu druhej Zmluvnej strany, pričom akýkoľvek pokus o prevod alebo postúpenie v rozpore s ustanoveniami tohto bodu je neplatný.
  8. Táto Zmluva vrátane jej príloh a dodatkov predstavuje kompletnú dohodu Zmluvných strán a ruší a nahrádza všetky predchádzajúce ústne a/alebo písomne dojednania Zmluvných strán týkajúce sa predmetu tejto Zmluvy.
  9. Zmluvné strany vyhlasujú, že si túto Zmluvu pozorne prečítali, jej obsahu porozumeli a ten predstavuje ich skutočnú a slobodnú vôľu zbavenú akéhokoľvek omylu. Svoje prejavy vôle obsiahnuté v tejto Zmluve Zmluvné strany považujú za určité a zrozumiteľné, vyjadrené nie v tiesni a nie za nápadne nevýhodných podmienok. Zmluvným stranám nie je známa žiadna okolnosť, ktorá by spôsobovala neplatnosť niektorého z ustanovení tejto Zmluvy. Zmluvné strany na znak svojho súhlasu s obsahom tejto Zmluvy túto Zmluvu podpísali.

V Bratislave dňa V Brne dňa

.........................................................................

Inštitúcia 2

MVDr. Martin FALDYNA, Ph.D.

riaditeľ

.........................................................................

Inštitúcia 1

doc. JUDr. Jana Duračinská, PhD.

poverená zastupovaním riaditeľa VP UK

Príloha č.1 k Zmluve o vysporiadaní spolumajiteľských podielov k predmetu priemyselného vlastníctva

**ZOZNAM ZODPOVEDNÝCH OSÔB**

Inštitúcia 1:

**xxxxxxxxxxxxxxxxxxxxxx**

Univerzita Komenského v Bratislave, Vedecký park, Centrum transferu technológií UK

tel.: xxxxxxxxxxxxxxxxxxxxxx

e-mail: xxxxxxxxxxxxxxxxxxx

Inštitúcia 2:

**xxxxxxxxxxxxxxxxxxxxxxxxxx**

Výzkumný ústav veterinárního lékařství, v. v. i., Oddělení farmakologie a toxikologie

tel.: xxxxxxxxxxxxxxxxxxxxx

e-mail: xxxxxxxxxxxxxxxxxx